**Cântecul nebunului**

*Ion Minulescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ei sunt cuminți...

Eu sunt nebun...

Dar cum Eu sunt ce-am fost mereu -

Poate că cel cuminte-s Eu -

Deși de câte ori le-o spun,

Eu pentru Ei... sunt tot nebun...

Eu mă urăsc că nu-s ca Ei...

Eu îi iubesc că nu-s ca Mine...

Ei beau

Și mint fără rușine -

Și-n ochii prietenilor mei

Trec drept nebun... că nu-s ca Ei...

Lor nu le place-amanta Mea...

Mie nu-mi place-amanta Lor...

Ei văd cu ochii tuturor

Femeia...

Eu n-o pot vedea

Decât cu-ai mei -

Amanata Mea...

Dar cum din Ei toți numai Eu

Nu sunt ca Ei,

Am să mă duc

De voia mea la balamuc -

Și fiindcă nu-mi va părea rău,

Cumintele voi fi tot Eu!...